Folketing
2015-08-26

Jamen jeg kan jo blot sige, at jeg er uenig med fru Ulla Sandbæk. Jeg mener, at det her er den bedste måde at løse de udfordringer, vi står over for, på, og jeg mener, at vi har to meget vigtige elementer i det her lovforslag. Det ene er, at vi skal have bremset op for den asyltilstrømning, vi ser til Danmark, og så skal vi sørge for, at flere kommer ud på arbejdsmarkedet. Der mener jeg, at med det lovforslag, vi nu tredjebehandler og forhåbentlig vedtager lige om lidt, er vi rigtig godt på vej.